वाराणसी। भोजपुरी कऽ का कोई दांज देही...। जेतना भाव विस्तार भोजपुरी में बा, ओतना कउनो बोली-भाषा में नाहीं हौ। गोड़े में कांटा धंस के निकल जाए तऽ जहां कांटा धंसैला ओहिजा कसक होले पर जब आधा कांटा टूट के भितरै रह जाला तऽ उऽ करकै ला। जउने भोजपुरी में एक-एक भाव बदे शब्द बनल बा ओ भोजपुरी पर चरचा के समय एके दीन-हीन काहें मानल जाला।
ई कहना हौ प्रख्यात ध्रुपद एवं खयाल गायक डा. राजेश्वर आचार्य कऽ। मंगलवार के ऊ संस्कृति विभाग के तरफ से बीएचयू के कला संकाय के एनी बेसेंट सभागार में सम्मानित होवै के बाद विचार उजागर करत रहलन। डा. आचार्य के बात कऽ समर्थन में पं. अमिताभ भट्टाचार्य कहलन कि बंगाल अउर भोजपुर दुनौ जगह रहे वाला लोग भात खालन, केहू चाउर ना खाला। ऐही बदे बंगाल अउर बनारस कऽ गहिरा रिस्ता हौ। भोजपुरी के माथे कऽ मुकुट पं. हरिराम द्विवेदी सहित ई सम्मान समारोह में कई बहुभाषी भोजपुरी सेवियन कऽ सम्मान कइल गइल। हिंदी, अंग्रेजी, बंगला अउर भोजपुरी में लिखै वाली डा. अनुराधा बनर्जी, गायिका सुचरिता गुप्ता, कवियित्री सविता सौरभ, डा. राम सुधार सिंह, भोजपुरी कवि बलभद्र के प्रतिभा सम्मान प्रदान कईल गइल। प्रकाश उदय अउर डा. अशोक द्विवेदी कऽ सम्मान भी होखै के रहल पर दूनो जने कार्यक्रम में आ न पवलन। प्रो. सदानंद शाही के संयोजन में आयोजित समारोह में कुवंर जी अग्रवाल, प्रो. कमलेश दत्त त्रिपाठी, प्रो. रामदेव शुक्ल, प्रो. महेंद्रनाथ राय, प्रो. अवधेश प्रधान ने भी विचार व्यक्त किए।
bho_Deva bho_Deva